Afrikaans: wat is die probleem, wat is die antwoord? | Maroela Media
Afrikaans: wat is die probleem, wat is die antwoord?
Daar is twee bepalende vrae wanneer ons die meen dat ons iets vir Afrikaans doen: wat is die probleem; en hoe gaan ons dit oplos?
As 'n mens, argumentsonthalwe, die probleem verkeerd sou definieer, verlaag dit die waarskynlikheid van 'n geslaagde oplossing – al werk jy hóé hard daaraan. En as jy tog die probleem reg omskryf, dan is daar nog altyd die uitdaging om die regte medisyne te ontwikkel. Ons praat dus hier van 'n ingewikkelde uitdaging vir 'n gewigtige saak.
Daarom nooi Maroela Media se Die Groot Debat verteenwoordigers van 'n verskeidenheid Afrikaanse belange-organisasies om hierdie twee vrae aan te raak. Die gespreksreeks heet Probleme en Oplossings vir Afrikaans. 'n Ope uitnodiging is aan verskillende organisasies gestuur en bydraes word tans ingewag.
Waar daar onder Afrikaanse belange-organisasies onderling dikwels goeie kommunikasie is, hoop ons om by Maroela Media die vrugbare gesprekke toeganklik te maak vir 'n breë leserspubliek. Laat ons kyk na die verskillende benaderings en vergelyk en hersien en kombineer soos toepaslik.